苦熱行
作者：周麟之
朝代：宋

paragraphs: 君不見浣花老翁初作掾，觸熱簿書塵滿案。
坐曹束带總不能，但欲赤脚踏層冰。
又不見青蓮居士金門客，懶摇白羽巾挂壁。
有時裸袒青林中，只知露頂洒松風。
二子英規凜千古，筆奪造化驅風雨。
如何避暑如避仇，叫呼競作驚人語。
是身本與天地同，要當捫腹無弗容。
世間冷煖翻覆手，焉用夷隘惠不恭。
我方窮居度炎熱，火雲爍山金石裂。
一讀清詩百念空，炯若冰壺浸明月。